สื่อมวลชนต่างประเทศ พอใจการนวดไทยและสปาเพื่อสุขภาพ ในงานการประชุมเอเปค 2022
นายประทีป ทรงลำยอง อธิบดีกรมพัฒนาฝีมือแรงงาน เปิดเผยภายหลังเยี่ยมชมนิทรรศการเผยแพร่และสาธิตการนวดไทยและสปาเพื่อสุขภาพ ของกระทรวงแรงงาน ว่า นิทรรศการดังกล่าวจัดขึ้นเพื่อเป็นที่ให้บริการรองรับสื่อมวลชนไทยและต่างประเทศที่มาติดตามทำข่าวการประชุมเอเปค 2022 ซึ่งวันนี้จัดขึ้นเป็นวันที่ 5 แล้ว โดยที่ผ่านมาได้รับกระแสตอบรับเป็นอย่างดี ประกอบกับตั้งแต่วันแรกจนถึงวันนี้(18 พ.ย.65) มีสื่อมวลชนทั้งชาวไทยและชาวต่างชาติเข้าใช้บริการแล้วกว่า 1,000 ราย หรือเฉลี่ยวันละ 300 ราย ซึ่งสื่อมวลชนต่างชาติส่วนใหญ่พึงพอใจเป็นอย่างมาก อธิบดีกรมพัฒนาฝีมือแรงงาน ขอเป็นกำลังใจให้กับพนักงานนวดไทยและสปาเพื่อสุขภาพ  และเจ้าหน้าที่รวมกว่า 50 คนของกระทรวงแรงงาน เชื่อมั่นว่า การประชุมดังกล่าวจะช่วยกระตุ้นเศรษฐกิจของไทยให้เกิดการขยายตัวและยังเป็นการช่วยประชาสัมพันธ์ประเทศไทยในเวทีโลกได้เป็นอย่างดี ทั้งด้านการโรงแรม ท่องเที่ยว อาหาร ของที่ระลึกและการบริการต่างๆ รวมถึงการจัดกิจกรรมนวดไทยและสปาเพื่อสุขภาพในงานดังกล่าว